SKRIFTLIG FORESPØRGSEL E-1450/01

af Alexandros Alavanos (GUE/NGL) til Kommissionen

(17. maj 2001)

Om: Den græske stats kontrakt med det selskab, der forvalter Athens lufthavn

Kontrakten om udbygning af lufthavnen mellem den græske stat og de selskaber, der har anlagt Athens lufthavn, indeholder følgende betingelse: Inden der er gået tyve år efter, at lufthavnen er taget i brug, må der i en radius af 100 km omkring Syntagmapladsen i Athen ikke bygges eller udvikles nogen lufthavn med støtte fra den græske stat; ej heller må nogen lufthavn opgraderes til indenrigslufthavn inden for denne radius, med mindre de gebyrer og rettigheder, der er foreskrevet for den pågældende indenrigslufthavn, ikke er lavere end de tilsvarende gebyrer og rettigheder, som til enhver tid pålægges den nye lufthavn, og at indenrigstrafikken i denne indenrigslufthavn kun omfatter fly med en bruttovægt på højst 45 ton.

1. Kan Kommissionen bekræfte, at der findes en sådan betingelse?

2. Vil Rådets eventuelle godkendelse af det ændrede forslag til Rådets direktiv om lufthavnsgebyrer(1) indebære misbrug af den ovennævnte kontraktmæssige forpligtelse, fordi der heri uafhængigt af de faktiske omkostninger forbundet med de regionale lufthavne opkræves gebyrer for lufthavne i en radius af 100 km uden for Athen? Betyder det ikke, at artikel 4, stk. 2, i det ændrede direktivforslag mister sin virkning? Kan begrænsningerne af den maksimale bruttovægt til 45 ton for de fly, der betjenes, anses for at være i overensstemmelse med det ændrede direktivforslag?

(1) KOM(1998) 509.

Svar afgivet på Kommissionens vegne af Loyola de Palacio

(7. august 2001)

Kommissionen kan bekræfte, at den klausul, der er omtalt i det ærede medlems skriftlige forespørgsel, er indeholdt i artikel 3 om tildeling af rettigheder samt eksklusivitet (stk. 3.2.2. vedrørende indenrigstrafik) i den kontrakt om udbygning af lufthavnen (ADA), der er indgået mellem den græske regering og det selskab, der driver Athens nye internationale lufthavn.

For så vidt angår lufthavnsafgifter, bør disse i overensstemmelse med de almindelige principper i fællesskabslovgivningen pålægges på en sådan måde, at de er gennemskuelige, neutrale og ikke-diskriminerende. På den anden side findes der ingen fællesskabsbestemmelser om lufthavnsafgifternes størrelse. ICAO's retningslinjer anbefaler, at lufthavnsafgifterne er omkostningsrelaterede, og Kommissionen har fuldt ud støttet dette princip siden 1998, da den offentliggjorde sin hvidbog om en trinvis indførelse af fælles afgiftsbestemmelser for transportinfrastrukturen i Unionen(1). I direktivforslaget om lufthavnsafgifter(2), som er til behandling i Rådet, genfindes disse principper.

Hvis det foreslåede ændrede rådsdirektiv om lufthavnsafgifter (98/C/319/04) bliver vedtaget, vil de kompetente myndigheder være forpligtet til at sikre, at størrelsen af de opkrævede lufthavnsafgifter står i et rimeligt forhold til de samlede omkostninger i forbindelse med de serviceydelser og faciliteter, som afgifterne er bestemt til at dække. Direktivforslaget rummer ingen specifikke bestemmelser vedrørende lufthavnenes mulighed for at indføre begrænsninger for luftfartøjer over en bestemt vægt.

Kommissionen vil vurdere, hvorvidt den pågældende eksklusivklausul er forenelig med direktivforslaget, når dette er blevet vedtaget.

(1) KOM(98) 466 endelig udg.

(2) EFT C 319 af 16.11.1998.